فى مصر العصور الوسطى ، اتعرف التعذيب و استخدم و عادة كان بيستخدم ضد المناؤيين السياسيين . و من وسايل التعذيب كان " الجلد " و " الطاسه " و دى كانت زى خوذه حديد بتتسخن و تتحط راس الضحيه فيها ، و " التسمير " و ده كان عادة بيحصل على جمل متثبته على جنابه الواح خشبيه فكان المدان بيتسمر فيها بالمسامير و يلف بيه الجمل شوارع القاهره و معاه مناديه بينادوا مثلاً : " ده جزاء اللى يتطاول على السلطان " ، بعد التشهير بالمدان كان عادة بيتعدم عن طريق " التوسيط " يعنى قطعه نصين بسيف. و كان فيه " العصر " و ده كان عباره عن عصر و فعص اعضاء الجسم. و كان فيه " السلخ " و ده كان فصل الجلد عن اللحم بس ماكانش بيستخدم الا فى حالات نادره و ماكانش شايع زى مثلاً فى الهند. و كان فيه نوع تانى من التعذيب النفسى اسمه " التجريس " كانوا يقعدوا المدان على ضهر حمار او تور و يلفوا بيه فى الشوارع مع ضرب جرس فوق راسه و ساعات كان بعد كده بيتجلد فى الشارع و الناس تتفرج عليه. " الضرب بالمقارع " اللى ما بيأديش لموت كان اكتر نوع منتشر. التعذيب بالمناظر دى كان بيتعمل عادة ضد كبار رجال الدوله و الامرا فى حالات التأمر او الإغتيالات و ساعات كان بيتطبق على المجرمين اللى عملوا جرايم كبيره لكن التعذيب فى مصر ما وصلش للدرجه اللى كانت موجوده وقتها فى اوروبا و عادة المدانين كانوا بيتعدموا طوالى من غير تعذيب. ما حصلتش فى مصر فى العصور الوسطى عمليات تعذيب منظمه بسبب الخلافات الدينيه او الإضطهاد الدينى او الإثنى.